DEĊIŻJONI TAL-KUMMISSJONI
tal-10 ta’ Diċembru 2009
li temenda l-Appendiċi 2 A tal-Anness mad-Deċiżjoni 2007/65/KE dwar l-aċċess tal-persunal tal-impriżi kontraenti fil-binjiet tal-Kummissjoni
(2009/970/UE)
IL-KUMMISSJONI EWROPEA,
Wara li kkunsidrat it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u b’mod speċjali l-Artikolu 249 (1) tiegħu,
Wara li kkunsidrat t-Trattat li jistabbilixxi l-Komunità Ewropea tal-Enerġija Atomika, u b’mod speċjali l-Artikolu 131 tiegħu,
Billi:
(1)
Il-Komunikazzjoni mill-Kummissjoni dwar is-sistema l-ġdida aċċess u ta’ sigurtà tal-binjiet tal-Kummissjoni (dokument C(2007) 797), hi maħsuba biex iżżid il-livell ta’ sigurtà tal-persuni, informazzjoni, binjiet u proprjetà oħra.
(2)
Għal dan l-għan, il-Proġett ta’ Sigurtà Globali (PSG), li jipprevedi l-installazzjoni ta’ sistemi awtomatiċi ta’ kontroll ta’ aċċess fil-binjiet kollha tal-Kummissjoni, ibbażati fuq teknoloġiji ta’ kontroll ta’ aċċess moderni u effiċjenti, kien stabbilit.
(3)
Wieħed mill-elementi ewlenin ta’ dan il-proġett jikkonsisti fir-razzjonalizzazzjoni u t-tnaqqis tan-numru importanti ħafna ta’ mudelli ta’ badges attwalment eżistenti u fis-simplifikazzjoni tal-proċeduri ta’ ħruġ ta’ badges u karti ta’ aċċess għall-kategoriji differenti ta’ persunal u viżitaturi tal-Kummussjoni.
(4)
Sabiex tkun permessal-implimentazzjoni tal-ewwel fażi tal-implimentazzjoni tas-sistema l-ġdida ta’ ħruġ ta’ badges, b’mod speċjali għall-persunal tal-impriżi kontraenti, huwa xieraq li jsiru bidliet amministrattivi u tekniċi lid-Deċiżjoni tal-Kummissjoni 2007/65/KE tal-15 ta’ Diċembru 2006 li tistabbilixxi l-miżura ta’ sigurtà standard u l-livelli ta’ twissija tal-Kummissjoni u temenda r-regolament intern tagħha fir-rigward tal-proċeduri operattivi ta’ ġestjoni tas-sitwazzjonijiet ta’ kriżi (1),
IDDEĊIDIET:
Artikolu 1
Il-Punt 4.2.b) tal-Appendiċi 2 A tal-Anness tad-Deċiżjoni 2007/65/KE għandu jiġi mibdul b’dan it-test li ġej:
“(b)
Il-karti ta’ aċċess għandhom jinħarġu għall-membri kollha l-oħra tal-persunal li jeħtieġu aċċess għall-binjiet tal-Kummissjoni biex jissodisfaw l-obbligi tal-kuntratt fi ħdan is-servizzi tal-istituzzjoni. Id-dewmien tal-validità tal-karti maħruġa lill-persunal li għandhom kuntratt għal żmien definittiv ma jistax ikun estiż għal wara dak iż-żmien, ħlief jekk ikun hemm awtorizzazzjoni mid-direzzjoni tas-sigurtà tal-Kummissjoni.
Il-karti ta’ aċċess huma wkoll maħruġa lill-persunal ta’ impriża kontraenti li teħtieġ l-aċċess għall-binjiet tal-Kummissjoni sabiex tkun tista twettaq l-obbligi tal-kuntratt tagħha. Dawn il-karti ta’ aċċess se jingħataw lill-persunal tal-impriża skont id-data tat-tmiem tal-kuntratt mal-Kummissjoni, bil-kundizzjoni li l-persuna kkonċernata jkollha karta ta’ identità valida sad-data tat-tmiem tal-kuntratt. Jekk din l-aħħar kundizzjoni ma tkunx sodisfatta, il-karta ta’ aċċess se toħroġ skont id-data tat-tmiem tal-validità tal-karta tal-identità.
Meta Membru Parlamentari Ewropew jixtieq jidħol f’bini tal-Kummissjoni, jista’ jagħmel dan billi jippreżenta l-karta ta’ aċċess mogħtija lilu mill-Parlament Ewropew, lill-gwardjan tas-sigurtà li jkun qiegħed fuq xogħol, mingħajr ma jkollu jgħaddi mill-kontrolli ta’ sigurtà addizzjonali imposti lill-viżitaturi esterni.”
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
Magħmul fi Brussell, l-10 ta’ Diċembru 2009.